CELEX: 32020R0003
Language: lt
Date: 2019-08-28 00:00:00
Title: Komisijos deleguotasis reglamentas (ES) 2020/3 2019 m. rugpjūčio 28 d. kuriuo nustatomas tam tikruose Italijos teritoriniuose vandenyse žvejojamų venerų (Venus spp.) išmetimo į jūrą mažinimo planas

6.1.2020   
               
               
                  LT
               
               
                  Europos Sąjungos oficialusis leidinys
               
               
                  L 2/1
               
            
         KOMISIJOS DELEGUOTASIS REGLAMENTAS (ES) 2020/3
         2019 m. rugpjūčio 28 d.
         kuriuo nustatomas tam tikruose Italijos teritoriniuose vandenyse žvejojamų venerų (Venus spp.) išmetimo į jūrą mažinimo planas
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 11 d. Europos Parlamento ir Tarybos reglamentą (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (1), ypač į jo 15 straipsnio 6 dalį,
         atsižvelgdama į 2019 m. birželio 20 d. Europos Parlamento ir Tarybos reglamentą (ES) 2019/1241 dėl žuvininkystės išteklių išsaugojimo ir jūrų ekosistemų apsaugos taikant technines priemones, kuriuo iš dalies keičiami Tarybos reglamentai (EB) Nr. 1967/2006, (EB) Nr. 1224/2009 ir Europos Parlamento ir Tarybos reglamentai (ES) Nr. 1380/2013, (ES) 2016/1139, (ES) 2018/973, (ES) 2019/472 ir (ES) 2019/1022 ir panaikinami Tarybos reglamentai (EB) Nr. 894/97, (EB) Nr. 850/98, (EB) Nr. 2549/2000, (EB) Nr. 254/2002, (EB) Nr. 812/2004 bei (EB) Nr. 2187/2005 (2), ypač į jo 15 straipsnio 2 dalį,
         atsižvelgdama į 2006 m. gruodžio 21 d. Tarybos reglamentą (EB) Nr. 1967/2006 dėl žuvų išteklių tausojančio naudojimo Viduržemio jūroje valdymo priemonių, kuriuos iš dalies keičiamas Reglamentas (EEB) Nr. 2847/93 ir panaikinamas Reglamentas (EB) Nr. 1626/94 (3), ypač į jo 15a straipsnį,
         kadangi:
         
                     (1)
                  
                  
                     Reglamentu (ES) Nr. 1380/2013 siekiama palaipsniui sustabdyti laimikio, sužvejoto vykdant Sąjungos žvejybą, išmetimą į jūrą, nustatant įpareigojimą iškrauti rūšių, kurioms taikomi laimikio limitai, individų laimikį, o vykdant žvejybą Viduržemio jūroje – ir rūšių, kurioms taikomi mažiausi dydžiai, individų laimikį;
                  
               
                     (2)
                  
                  
                     pagal Reglamento (ES) Nr. 1380/2013 15 straipsnio 1 dalies d punktą demersinei žvejybai Viduržemio jūroje įpareigojimas iškrauti rūšių, pagal kurias apibrėžiama žvejybos rūšis, individų laimikį pradedamas taikyti ne vėliau kaip 2017 m. sausio 1 d., o visų kitų rūšių individų laimikį – ne vėliau kaip 2019 m. sausio 1 d.;
                  
               
                     (3)
                  
                  
                     Reglamento (ES) Nr. 1380/2013 15 straipsnio 6 dalimi Komisija įgaliojama remiantis bendromis rekomendacijomis, kurias, pasikonsultavusios su atitinkamomis patariamosiomis tarybomis, parengia valstybės narės, deleguotaisiais aktais priimti išmetimo į jūrą mažinimo planus, taikomus ne ilgesnį kaip trejų metų laikotarpį, kuris gali būti pratęstas iš viso dar trejais metais. Į išmetimo į jūrą mažinimo planus gali būti įtrauktos Reglamento (ES) Nr. 1380/2013 15 straipsnio 5 dalies a–e punktuose nurodytos specifikacijos ir, be kita ko, nustatyti mažiausi išteklių išsaugojimą užtikrinantys orientaciniai dydžiai;
                  
               
                     (4)
                  
                  
                     Reglamento (EB) Nr. 1967/2006 15a straipsniu ir Reglamento (ES) 2019/1241 15 straipsnio 2 dalimi Komisija įgaliojama priimant išmetimo į jūrą mažinimo planus nustatyti rūšių, kurioms taikomas įpareigojimas iškrauti visą laimikį, mažiausią išteklių išsaugojimą užtikrinantį orientacinį dydį, siekiant užtikrinti jūrų gyvūnų jauniklių apsaugą. Remiantis minėtais straipsniais, nustatant mažiausius išteklių išsaugojimą užtikrinančius orientacinius dydžius prireikus galima nukrypti nuo minėto reglamento III priede nustatytų dydžių ir, įsigaliojus Reglamento (ES) 2019/1241 32 straipsniui, nuo dydžių, nustatytų Reglamento (ES) 2019/1241 IX priede;
                  
               
                     (5)
                  
                  
                     remiantis Italijos pateikta rekomendacija, Komisijos deleguotuoju reglamentu (ES) 2016/2376 (4) nustatytas Italijos teritoriniuose vandenyse žvejojamų venerų (Venus spp.) išmetimo į jūrą mažinimo planas, taikomas nuo 2017 m. sausio 1 d. iki 2019 m. gruodžio 31 d.;
                  
               
                     (6)
                  
                  
                     pasikonsultavusi su Viduržemio jūros patariamąja taryba (angl. MEDAC), Italija – vienintelė valstybė narė, turinti venerų (Venus spp.) žvejybos GFCM reguliuojamų 9, 10, 17 ir 18 geografinių parajonių Italijos teritoriniuose vandenyse tiesioginių valdymo interesų, – pagal Reglamento (ES) Nr. 1380/2013 18 straipsnyje nustatytą procedūrą pateikė Komisijai naują bendrą rekomendaciją dėl venerų (Venus spp.) išteklių išmetimo į jūrą mažinimo plano;
                  
               
                     (7)
                  
                  
                     Italijos pateiktą naują bendrą rekomendaciją 2019 m. liepos 1–5 d. plenarinėje sesijoje (5) peržiūrėjo Žuvininkystės mokslo, technikos ir ekonomikos komitetas (ŽMTEK);
                  
               
                     (8)
                  
                  
                     naujoje bendroje rekomendacijoje siūloma veneroms (Venus spp.), sužvejotoms hidraulinėmis dragomis GFCM reguliuojamų 9, 10, 17 ir 18 geografinių parajonių Italijos teritoriniuose vandenyse, taikyti dideliu išgyvenamumu grindžiamą išimtį. Siekdama įrodyti aukštą taip sužvejotų ir į jūrą išmestų venerų (Venus spp.) išgyvenamumo lygį, valstybė narė pateikė mokslinių įrodymų ir perdavė mokslinę stebėsenos programą. Įrodymai buvo pateikti ŽMTEK, o šis padarė išvadą, kad numanomas išgyvenamumo po išmetimo į jūrą lygis yra didelis. ŽMTEK padarė dar vieną išvadą, kad įgyvendinant siūlomą mokslinę stebėsenos programą turėtų būti gauta patikimų duomenų ir informacijos, kurie leis įvertinti išmetimo į jūrą mažinimo plano poveikį. Atsižvelgiant į šį vertinimą, tikslinga minėtą išimtį įtraukti į šį reglamentą ir nustatyti, kad ji taikoma trejų metų laikotarpį;
                  
               
                     (9)
                  
                  
                     naujoje bendroje rekomendacijoje taip pat siūloma, kad nukrypstant nuo Tarybos reglamento (EB) Nr. 1967/2006 III priedo, veneroms (Venus spp.) toliau turėtų būti taikomas Deleguotajame reglamente (ES) 2016/2376 nustatytas sumažintas mažiausias išteklių išsaugojimą užtikrinantis orientacinis dydis. ŽMTEK pažymėjo, kad sumažintas mažiausias išteklių išsaugojimą užtikrinantis orientacinis dydis vis dar yra didesnis už pirmosios brandos gyvūnų dydį ir kad nėra duomenų, leidžiančių teigti, kad mažiausio išteklių išsaugojimą užtikrinančio orientacinio dydžio sumažinimas turėjo neigiamą poveikį ištekliams. ŽMTEK padarė išvadą, kad siūlymas toliau taikyti sumažintą mažiausią išteklių išsaugojimą užtikrinantį orientacinį dydį atrodo pagrįstas. Tačiau ŽMTEK taip pat nusprendė, kad negalima visapusiškai įvertinti ankstesnio ir numatomo poveikio, kurį sumažintas mažiausias dydis gali turėti naudojimo lygiui ir išteklių biomasei. Todėl minėtam poveikiui nustatyti reikėtų papildomų tyrimų ir duomenų. Reglamentas (ES) 2019/1241, kurio IX priede nustatomos Viduržemio jūrai skirtos regioninės techninės priemonės, įsigaliojo tik 2019 m. rugpjūčio 14 d. ir jame pereinamojo laikotarpio priemonių, susijusių su deleguotųjų aktų, kuriais tokios regioninės techninės priemonės iš dalies keičiamos, priėmimo procedūra nenustatyta. Bendrą rekomendaciją Italija pateikė, o ŽMTEK įvertino prieš įsigaliojant Reglamentui (ES) 2019/1241, todėl joje nuorodų į Reglamentą (ES) 2019/1241 nepateikta. Kita vertus, atsižvelgdama į šias išskirtines aplinkybes, Komisija mano, kad remiantis jos šiame etape turima bendroje rekomendacijoje pateikta informacija ir ŽMTEK vertinimu neatrodo, kad iš kurio nors elemento būtų galima spręsti, jog siūlomas sumažintas mažiausias išteklių išsaugojimą užtikrinantis orientacinis dydis neatitiktų Reglamento (ES) 2019/1241 15 straipsnyje nustatytų techninėms priemonėms keliamų reikalavimų. Atsižvelgiant į minėtas išvadas, tikslinga prašomą nukrypti leidžiančią nuostatą leisti taikyti tik vienus metus;
                  
               
                     (10)
                  
                  
                     bendroje rekomendacijoje siūlomos priemonės atitinka Reglamento (ES) Nr. 1380/2013 18 straipsnio 3 dalį;
                  
               
                     (11)
                  
                  
                     siekdama užtikrinti tinkamą įpareigojimo iškrauti laimikį vykdymo kontrolę, valstybė narė turėtų sudaryti laivų, kuriems taikomas šis reglamentas, sąrašą;
                  
               
                     (12)
                  
                  
                     kadangi šiame reglamente numatytos priemonės daro tiesioginį poveikį atitinkamai su žvejyba susijusiai Sąjungos laivų ekonominei veiklai ir žvejybos sezono planavimui, šis reglamentas turėtų įsigalioti iš karto, kai bus paskelbtas;
                  
               
                     (13)
                  
                  
                     jis turėtų būti taikomas trejus metus nuo 2020 m. sausio 1 d. Sumažintas mažiausias išteklių išsaugojimą užtikrinantis orientacinis venerų (Venus spp.) dydis, lygus 22 mm, turėtų būti taikomas ribotą vienų metų laikotarpį,
                  
               PRIĖMĖ ŠĮ REGLAMENTĄ:
         
            1 straipsnis
            Dalykas ir taikymo sritis
            
               1.   Šiame reglamente pateikiami išsamūs Reglamento (ES) Nr. 1380/2013 15 straipsnio 1 dalyje nustatyto įpareigojimo iškrauti laimikį įgyvendinimo tam tikruose teritoriniuose Italijos vandenyse vykdant venerų (Venus spp.) žvejybą nurodymai.
            
            
               2.   Šis reglamentas taikomas Italijos teritoriniams vandenims Bendrosios Viduržemio jūros žvejybos komisijos (angl. GFCM) reguliuojamuose 9, 10, 17 ir 18 geografiniuose parajoniuose, apibrėžtuose Europos Parlamento ir Tarybos reglamento (ES) Nr. 1343/2011 (6) I priede.
            
         
         
            2 straipsnis
            
               Veneroms (Venus
               spp.) taikoma išgyvenamumu grindžiama išimtis
            
            
               1.   Reglamento (ES) Nr. 1380/2013 15 straipsnio 4 dalies b punkte numatyta išgyvenamumu grindžiama išimtis taikoma mažiausio išteklių išsaugojimą užtikrinančio orientacinio dydžio nesiekiančioms veneroms (Venus spp.), sužvejotoms hidraulinėmis dragomis GFCM reguliuojamų 9, 10, 17 ir 18 geografinių parajonių Italijos teritoriniuose vandenyse.
            
            
               2.   1 dalyje nurodytais atvejais sužvejotos ir į jūrą išmetamos veneros (Venus spp.) paleidžiamos nedelsiant.
            
         
         
            3 straipsnis
            Mažiausias išteklių išsaugojimą užtikrinantis orientacinis dydis
            
               1.   Nukrypstant nuo Reglamento (ES) 2019/1241 IX priede nustatyto mažiausio išteklių išsaugojimą užtikrinančio orientacinio dydžio, mažiausias išteklių išsaugojimą užtikrinantis orientacinis venerų (Venus spp.) dydis GFCM reguliuojamų 9, 10, 17 ir 18 geografinių parajonių Italijos teritoriniuose vandenyse yra lygus bendram 22 mm ilgiui.
            
            
               2.   Venerų (Venus spp.) dydis matuojamas pagal Reglamento (ES) 2019/1241 IV priedą.
            
         
         
            4 straipsnis
            Laivų sąrašas
            Iki 2019 m. gruodžio 31 d. valstybės narės valdžios institucijos per saugiąją Sąjungos kontrolės svetainę Komisijai pateikia visų laivų, turinčių leidimą GFCM reguliuojamų 9, 10, 17 ir 18 geografinių parajonių Italijos teritoriniuose vandenyse hidraulinėmis dragomis žvejoti veneras (Venus spp.), sąrašą. Valstybės narės valdžios institucijos šį sąrašą nuolat atnaujina.
         
         
            5 straipsnis
            Įsigaliojimas
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Jis taikomas nuo 2020 m. sausio 1 d. iki 2022 m. gruodžio 31 d.
            Tačiau 3 straipsnis taikomas iki 2020 m. gruodžio 31 d.
         
         
            Šis reglamentas pagal Sutartis privalomas visas ir tiesiogiai taikomas valstybėse narėse.
            Priimta Briuselyje 2019 m. rugpjūčio 28 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 354, 2013 12 28, p. 22.
         
            (2)  OL L 198, 2019 7 25, p. 105.
         
            (3)  OL L 409, 2006 12 30, p. 11.
         
            (4)  2016 m. spalio 13 d. Komisijos deleguotasis reglamentas (ES) 2016/2376, kuriuo nustatomas Italijos teritoriniuose vandenyse žvejojamų dvigeldžių moliuskų Venus spp. išmetimo į jūrą mažinimo planas (OL L 352, 2016 12 23, p. 48).
         
            (5)  https://stecf.jrc.ec.europa.eu/plen1902
         
            (6)  2011 m. gruodžio 13 d. Europos Parlamento ir Tarybos reglamentas (ES) Nr. 1343/2011 dėl tam tikrų žvejybos BVJŽK (Bendrosios Viduržemio jūros žvejybos komisijos) susitarimo rajone nuostatų, kuriuo iš dalies keičiamas Tarybos reglamentas (EB) Nr. 1967/2006 dėl žuvų išteklių tausojančio naudojimo Viduržemio jūroje valdymo priemonių (OL L 347, 2011 12 30, p. 44).